เช็คฟอร์ม 8 หุ้น IPO เข้าเทรดเดือนพฤศจิกายน!
เปิดโผหุ้นจดทะเบียนเข้าใหม่ในช่วงเดือนพฤศจิกายน 8 บจ. ประกอบด้วยหุ้นที่เข้าจดทะเบียนใน SET ทั้งหมด 2 บจ. และจดทะเบียนในตลาด mai ทั้งหมด 6 บจ.
7 ธ.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลของบริษัทจดทะเบียนในตลาดหลักทรัพย์แห่งประเทศไทย (บจ.) ที่เป็นหุ้นจดทะเบียนเข้าใหม่ในช่วงเดือนพฤศจิกายน 2560 ซึ่งมีทั้งหมด 8 บจ. ด้วยกัน ประกอบด้วยหุ้นที่เข้าจดทะเบียนใน SET ทั้งหมด 2 บจ. และจดทะเบียนในตลาด mai ทั้งหมด 6 บจ.
โดยจะเห็นได้ว่า หุ้น IPO ในช่วงเดือนพฤศจิกายน ปรับตัวขึ้นเหนือราคา IPO ในวันแรกเกือบทุกบจ. ตอบรับภาวะตลาดหุ้นที่ปรับตัวขึ้นมาอย่างต่อเนื่อง โดยมีมูลค่าระดมทุนในเดือนพฤศจิกายนของหุ้น IPO ที่เข้าจดทะเบียนใน SET อยู่ที่ 1.58 พันล้านบาท ส่วน mai อยู่ที่ 2.73 พันล้านบาท

คลิกที่ตารางเพื่อขยายขนาด
 
สำหรับบจ.ที่เข้าจดทะเบียนใน SET ในช่วงดังกล่าวมีดังนี้
อันดับที่ 1 บริษัท ริช สปอร์ต จำกัด (มหาชน) หรือ RSP เป็นหุ้น IPO ตัวแรกของ SET ที่เข้าจดทะเบียนในเดือนพฤศจิกายน ซึ่งเข้าซื้อขายตั้งแต่วันที่ 10 พฤศจิกายน 2560 ด้วยราคา IPO ที่ 5.80 บาท และวันแรกราคาหุ้นปรับตัวขึ้นเหนือราคาจอง 38.79% มาปิดที่ 8.05 บาท
ด้านราคาปัจจุบันปิดตลาด ณ วันที่ 4 ธันวาคม 2560 อยู่ที่ 5.80 บาท เท่ากับราคา IPO
สำหรับสาเหตุที่ราคาหุ้นร่วงแรงอย่างต่อเนื่องคาดว่ามาจากกระแสข่าวลือถึงกรณีที่มีนักลงทุนรายใหญ่ 2 ราย สาดหุ้นคืนกระดาน โดยคาดว่าเป็นการเทขายหุ้นออกมาเพื่อทำกำไร
อันดับที่ 2 บริษัท สากล เอนเนอยี จำกัด (มหาชน) หรือ SKE เข้าจดทะเบียนใน SET เดือนพฤศจิกายน ซึ่งเข้าซื้อขายตั้งแต่วันที่ 22 พฤศจิกายน 2560 ด้วยราคา IPO ที่ 1.80 บาท และวันแรกราคาหุ้นปรับตัวขึ้นเหนือราคาจอง 17.78% มาปิดที่ 2.12 บาท
ด้านราคาปัจจุบันปิดตลาด ณ วันที่ 4 ธันวาคม 2560 อยู่ที่ 1.71 บาท
โดย บล.ทิสโก้ ระบุในบทวิเคราะห์ฯ ประเมินมูลค่าที่เหมาะสมของ SKE ที่ 2.40 – 2.68 บาท โดยใช้ PER ที่ 18 – 20 เท่าสำหรับปี 2561 เทียบกับ PER ของธุรกิจที่ใกล้เคียงกัน (SR และ SCN) และให้ส่วนลด 10 – 20% โดยคาดว่าผลประกอบการของ SKE จะมีการเติบโตที่สูงในปี 2561 จากการใช้กำลังการผลิตที่เพิ่มขึ้นหลังจากที่บริษัทได้ชี้แจงประเด็นความร้อนเครื่องจักรเกินมาตรฐานแก่ลูกค้าแล้ว
 
สำหรับบจ.ที่เข้าจดทะเบียนใน mai ในช่วงดังกล่าวมีดังนี้
อันดับที่ 3 บริษัท ฟลอยด์ จำกัด (มหาชน) หรือ FLOYD เข้าจดทะเบียนใน mai เดือนพฤศจิกายน ซึ่งเข้าซื้อขายตั้งแต่วันที่ 1 พฤศจิกายน 2560 ด้วยราคา IPO ที่ 2.80 บาท และวันแรกราคาหุ้นปรับตัวขึ้นเหนือราคาจอง 55% มาปิดที่ 4.34บาท
ด้านราคาปัจจุบันปิดตลาด ณ วันที่ 4 ธันวาคม 2560 อยู่ที่ 2.62 บาท
ขณะที่ นายทศพร จิตตวีระ กรรมการผู้จัดการ FLOYD เปิดเผยว่า แนวโน้มผลประกอบการปี 2561 จะฟื้นตัวจากปี 2560 โดยคาดว่ารายได้จะเติบโต 15-20% จากปีนี้ เนื่องจากภาคเอกชนที่ชะลอการลงทุนในปี 2559 เริ่มกลับมาทยอยลงทุน และเชื่อว่าจะมีการเลือกตั้งในปี 2561 ประกอบกับการเร่งลงทุนของโครงการภาครัฐ โดยเฉพาะรถไฟฟ้าสีต่างๆ
ขณะที่คาดว่าจะได้รับงานจากบริษัท โรบินสัน จำกัด (มหาชน) หรือ ROBINS ต่อเนื่องตามแผนการขยายสาขา หลังจากที่ไตรมาส 2/60 บริษัทได้งานของ ROBINS ซึ่งนับเป็นลูกค้ารายใหม่ในธุรกิจห้างสรรพสินค้า  รวมถึงยังได้รับงานปรับปรุงในโครงการ JAS สาขารามอินทรา และ The JAS สาขาวังหิน จากบมจ.เจเอเอส แอสเซ็ท (J)
“บริษัทมองว่าการลงทุนขยายโครงการต่าง ๆ ของลูกค้าในปี 2561 จะเพิ่มขึ้น หลังจากความเชื่อมั่นของการเติบโตเศรษฐกิจในประเทศกลับมาดีขึ้น ทำให้การขยายงานต่าง ๆ กลับมา และเป็นโอกาสของบริษัทที่จะเข้าไปรับงานได้มากขึ้น” นายทศพร กล่าว
อันดับที่ 4 บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เข้าจดทะเบียนใน mai เดือนพฤศจิกายน ซึ่งเข้าซื้อขายตั้งแต่วันที่ 2 พฤศจิกายน 2560 ด้วยราคา IPO ที่ 2.20 บาท และวันแรกราคาหุ้นปรับตัวขึ้นเหนือราคาจอง 50.91% มาปิดที่ 3.32 บาท โดยก่อนหน้านี้มีการคาดการณ์ว่าราคาหุ้นซื้อขายวันแรกจะสามารถปรับตัวขึ้นสู่ระดับ 4.20 บาท
ด้านราคาปัจจุบันปิดตลาด ณ วันที่ 4 ธันวาคม 2560 อยู่ที่ 3.26 บาท
อันดับที่ 5 บริษัท แอ็พพลาย ดีบี จำกัด (มหาชน) หรือ ADB เข้าจดทะเบียนใน mai เดือนพฤศจิกายน ซึ่งเข้าซื้อขายตั้งแต่วันที่ 2 พฤศจิกายน 2560 ด้วยราคา IPO ที่ 1.69 บาท และวันแรกราคาหุ้นปรับตัวขึ้นเหนือราคาจอง 27.81% มาปิดที่ 2.16 บาท โดยก่อนหน้านี้มีการคาดการณ์ว่าราคาหุ้นซื้อขายวันแรกจะสามารถปรับตัวขึ้นสู่ระดับ 2 บาท
ด้านราคาปัจจุบันปิดตลาด ณ วันที่ 4 ธันวาคม 2560 อยู่ที่ 1.63 บาท ต่ำกว่าราคา IPO ที่ 0.06%
อันดับที่ 6 บริษัท ไทยมุ้ย คอร์ปอเรชั่น จำกัด (มหาชน) หรือ THMUI เข้าจดทะเบียนใน mai เดือนพฤศจิกายน ซึ่งเข้าซื้อขายตั้งแต่วันที่ 23 พฤศจิกายน 2560 ด้วยราคา IPO ที่ 2.55 บาท และวันแรกราคาหุ้นปรับตัวลดลงต่ำกว่าราคาจอง 5.10% มาปิดที่ 2.42 บาท
ด้านราคาปัจจุบันปิดตลาด ณ วันที่ 4 ธันวาคม 2560 อยู่ที่ 2.02 บาท
อันดับที่ 7 บริษัท สหไทย เทอร์มินอล จำกัด (มหาชน) หรือ PORT เข้าจดทะเบียนใน mai เดือนพฤศจิกายน ซึ่งเข้าซื้อขายตั้งแต่วันที่ 23 พฤศจิกายน 2560 ด้วยราคา IPO ที่ 4.50 บาท และวันแรกราคาหุ้นปรับตัวขึ้นสูงกว่าราคาจอง 38.89% มาปิดที่ 6.25 บาท โดยก่อนหน้านี้มีการคาดการณ์ว่าราคาหุ้นซื้อขายวันแรกจะสามารถปรับตัวขึ้นสู่ระดับ 7 บาท
ด้านราคาปัจจุบันปิดตลาด ณ วันที่ 4 ธันวาคม 2560 อยู่ที่ 6.80 บาท
อันดับที่ 8 บริษัท เจเคเอ็น โกลบอล มีเดีย จำกัด (มหาชน) หรือ JKN เข้าจดทะเบียนใน mai เดือนพฤศจิกายน ซึ่งเข้าซื้อขายตั้งแต่วันที่ 30 พฤศจิกายน 2560 ด้วยราคา IPO ที่ 8 บาท และวันแรกราคาหุ้นปรับตัวขึ้นสูงกว่าราคาจอง 5% มาปิดที่ 8.40 บาท โดยก่อนหน้านี้มีการคาดการณ์ว่าราคาหุ้นซื้อขายวันแรกจะสามารถปรับตัวขึ้นสู่ระดับ 10 บาท
ด้านราคาปัจจุบันปิดตลาด ณ วันที่ 4 ธันวาคม 2560 อยู่ที่ 11.10 บาท